stanford-oval/wikipedia huggingface dataset:
תגובת שרשרת גרעינית

דוגמה סכמטית לתגובת שרשרת גרעינית באורניום מועשר: (1) נייטרון פוגע בגרעין של אורניום-235 וגורם לביקועו. בביקוע הספציפי הזה משתחררים שלושה נייטרונים. (2) נייטרון אחד יוצא מהמערכת, שני פוגע בגרעין של אורניום-238 שאינו בקיע, ונבלע, והשלישי פוגע בעוד גרעין של אורניום-235 וגורם לביקוע בו משתחררים שני נייטרונים. (3) שני הנייטרונים פוגעים בגרעינים של אורניום-235, וגורמים לביקועים שמשחררים עוד נייטרונים, וכך הלאה.
תגובת שרשרת גרעינית היא התרחשות של תגובות גרעיניות מסוג מסוים, כגון ביקוע או היתוך, שכל אחת מהן גורמת באופן ישיר להתרחשות של יותר מתגובה אחת נוספת בממוצע ― כך שכמות התגובות הגרעיניות הולכת וגדלה עם התקדמות התהליך.
תגובת שרשרת לא יציבה הכוללת כמות מספיקה של דלק ביקוע, כמות המכונה מסה קריטית, יכולה לגרום לפיצוץ שמשחרר אנרגיה רבה, והיא התהליך עליו מבוסס נשק גרעיני. בנוסף, ניתן לשלוט בתגובת השרשרת ולעשות בה שימוש כמקור אנרגיה בכורים גרעיניים.
להלן כמה משוואות ביקוע, המראות ממוצעים בתגובת שרשרת גרעינית:
U-235 + neutron -> fission fragments + 2.52 neutrons + 180 MeV
Pu-239 + neutron -> fission fragments + 2.95 neutrons + 200 MeV
משוואות אלה אינן כוללות בתוכן 10MeV עבור חלקיקי נייטרינו שלא נעשה בהם שימוש וקשה לגלותם.
כשאטום כבד עובר ביקוע גרעיני הוא נשבר לשני שברי ביקוע או יותר. שברי הביקוע מורכבים מאטומים קלי משקל יחסית לאטום הכבד. סכום המסות שלהם לא תואם במדויק לזה של האטום הכבד, גם כאשר מתחשבים בנייטרון שגרם לביקוע. הפרש המסות מורכב מנייטרונים שנפלטו ושחרור של אנרגיית קשר. הנייטרונים עוזבים את אתר הביקוע במהירות גבוהה, ועשויים להתנגש עם אטומים כבדים אחרים בתופעה המכונה בשם "לכידת ביקוע". דבר זה יכול להסתיים בביקוע גרעיני, וכך ליצור את הבסיס לתגובת שרשרת.
זמן היווצרות ממוצע

זמן ההיווצרות הממוצע הוא הזמן הממוצע שעובר מפליטת נייטרון עד ללכידת ביקוע. הנייטרונים עוברים מרחקים קצרים בלבד, עד לטווח של 10cm (הקוטר של מסה קריטית); המהירות הממוצעת של נייטרון היא באזור של 10,000km/s, כך שמסגרת הזמן היא בטווח של 10ns. יחידה זו מכונה לעיתים שייק (Shake = עשר ננו שניות).
ההסתברות של תגובת שרשרת

נניח שביקוע הנגרם על ידי נייטרון הפוגע בגרעין מפיק 3 נייטרונים (כלומר, 2 נייטרונים נוספים). בנוסף, נניח כי K > 1. ההסתברות שנייטרון יגרום ביקוע היא K / 3. ההסתברות שנייטרון חופשי לא יגרום תגובת שרשרת היא (1 - k / 3) (אין ביקוע כלל) בנוסף להסתברות של לפחות ביקוע אחד, כאשר אף לא אחד משלושת הנייטרונים שהופקו גורם תגובת שרשרת. לאחרון יש הסתברות של K / 3 פעמים בחזקה השלישית של ההסתברות הראשונה שהוזכרה שנייטרון חופשי לא גורם לתגובת שרשרת. ניתן לפתור משוואה זו בקלות, וקבלת ההסתברות של תגובת שרשרת הנעה בטווח
הנע בין ערכים של 0 עבור K = 1 עד 1 עבור K = 3.
עבור ערכים של K שקטנים מ-1 מקבלים בקירוב K – 1.
קדם פיצוץ

פיצוץ של נשק גרעיני מערב הבאת חומר בקיע אל המצב הסופר-קריטי האופטימלי במהירות רבה. במהלך חלק מהתהליך הזה אסופת האטומים היא סופר-קריטית, אולם עדיין לא במצב אופטימלי לתגובת שרשרת. נייטרונים חופשיים, לרוב מביקוע ספונטני, יכולים לגרום קדם פיצוץ. כדי להקטין את ההסתברות לכך, משך השלב הזה מוקטן למינימום ונעשה שימוש בחומרים בקיעים וחומרים אחרים שבהם אין יותר מדי ביקועים ספונטניים. למעשה, השילוב צריך להיות כזה שאין זה סביר שיש ולו ביקוע ספונטני אחד במהלך תקופת ההתאספות (דחיסת החומר הבקיע).
היסטוריה

התפיסה הזאת פותחה לראשונה על ידי לאו סילארד בשנת 1933. הוא רשם את התפיסה כפטנט בשנה שלאחר מכן.
לאו סילארד ניסה לגרום לתגובת שרשרת באמצעות שימוש בבריליום ואינדיום בשנת 1936 אולם לא הצליח. בשנת 1939, לאו סילארד ואנריקו פרמי גילו שכפול נייטרונים באורניום, והוכיחו שתגובת השרשרת אפשרית מבחינה מעשית.
תגובת השרשרת המלאכותית הראשונה שהחזיקה מעמד בוצעה על ידי המעבדה המטלורגית, בהובלת אנריקו פרמי ולאו סילארד, במגרש ראקטס (משחק ספורט דמוי טניס) מתחת לספסלי הצופים של אצטדיון סטאג באוניברסיטת שיקגו בתאריך 2 בדצמבר 1942, במהלך פרויקט מנהטן.
היסטוריה > כור גרעיני טבעי

עדות לתגובת שרשרת טבעית נמצאה בשנת 1972 במכרה אורניום באוקלו שבגבון. מעריכים כי תגובת השרשרת בכור הגרעיני הטבעי פסקה לפני כ-1.5 מיליארד שנים. באותה עת עמדה שכיחותו הממוצעת של האיזוטופ הבקיע אורניום-235 במרבצי האורניום על כ-3%. היות שמאז פחתה שכיחותו לכדי כ-0.7%, בדעיכה רדיואקטיבית טבעית, לא קיימים כיום כורים גרעיניים טבעיים. בעקבות מציאת העדויות לכור הטבעי באוקלו, נמצאו כורים דומים באתרים סמוכים, אשר אפשרו לקבוע חסמים על מידת ההשתנות של קבוע המבנה העדין במהלך 1.5 מיליארד השנים האחרונות.
ראו גם

מסה קריטית
פיזיקה גרעינית
ביקוע גרעיני
נשק גרעיני
M Countdown

| --- | --- |

 סוגה:  תוכנית מוזיקה
 ארץ מקור:  דרום קוריאה
 שפות:  קוריאנית
 הפקה
 חברת הפקה:  CJ ENM Entertainment Division 
 הפצה:  CJ ENM Entertainment Division 
 שידור
 רשת שידור:  Mnet 
 תקופת שידור מקורית:  29 ביולי 2004 – הווה 
 קישורים חיצוניים
 www.mwave.me/tw
 
אם קאונטדאון (באנגלית: M Countdown; בקוריאנית: 엠카운트다운) היא תוכנית מוזיקה דרום קוריאנית המשודרת על ידי רשת הטלוויזיה Mnet, באולפן CJ E&M Center שבשכונת סנגאם-דונג שבסיאול. התוכנית משדרת הופעות של אמני מוזיקה פופולרית, כולל הופעות בשידור חי.
התוכנית משודרת בשידור חי בטלוויזיה המקומית בימי חמישי בשעה 18:00, לפי השעון המקומי. השידור החי זמין גם בשאר העולם דרך העמוד M Countdown On Air באתר האינטרנט Mwave.
הרכב התוכנית

התוכנית מחולקת למספר קטעים: MCD Dance Challenge, MCD Vocal Challenge, Storage M ו-M Studio. בעבר שודרו גם הקטעים: B'SHOP (באנג סי-היוק מציג מבחר של שירי להיטים), MCD Drama MCD News (דיווח על חדשות בתעשיית המוזיקה), ודירוג MCD (דירוג של סלבריטאים מפורסמים בהתאם לנושאים שונים).
מצעד

דירוג המצעד מחושב על ידי שילוב הגורמים הבאים:
מכירות מוזיקה דיגיטלית לפי סירקל צ'ארט (60%)
מדיה חברתית, לפי הפופולריות ביוטיוב ובפלטפורמות שונות של סרטונים קצרים (10%)
נתוני מכירת אלבומים לפי סירקל צ'ארט (15%)
הצבעות גלובליות של מעריצים דרך Mnet Plus - (15%)
שידור ברשת (10%) Mnet
הצבעה חיה (10%; מועמדים למקום הראשון בלבד)
הנתונים למצעד נאספים מיום שני עד ראשון. שירים יכולים לזכות שלוש פעמים בלבד, ולאחר מכן הם מוסרים מהדירוג. שירים שמגיעים למצב זה זוכים לכינוי "כתר משולש".
הערות שוליים

↑  "KPOP Music Shows: How to Apply for Tickets". visitkorea.or.kr. Korea Tourism Organization. אורכב מ-המקור ב-11 בפברואר 2012. נבדק ב-8 בספטמבר 2021. {{cite web}}:  (עזרה)
↑  Park, Se-yeon (3 באפריל 2019). 이대휘-한현민 '엠카운트다운' 고정 MC 발탁 [Lee Dae-hwi and Han Hyun-min selected as fixed MCs for 'M Countdown']. Maeil Business Newspaper (בקוריאנית). ארכיון מ-18 באוקטובר 2021. נבדק ב-15 באוגוסט 2021. {{cite web}}:  (עזרה)
1 2  "Voting". mwave.me. אורכב מ-המקור ב-29 באוגוסט 2021. נבדק ב-8 בספטמבר 2021. {{cite web}}:  (עזרה) (Note: Scroll down to the section marked "Voting" and click/tap the down arrow to the right side of the screen to view chart breakdown and eligibility criteria.)
BYD דולפין

| --- | --- |

 מאפיינים כלליים
 יצרן:  BYD Auto
 שנות ייצור:  2021–הווה
 הרכבה:  הרפובליקה העממית של סין הרפובליקה העממית של סין
 סיווג:  מכוניות מיני קומפקטית/ קומפקטית
 מרכב:  האצ'בק 5 דלתות
 פלטפורמה:  e-Platform 3.0
 אורך:  4,070–4,290 מ"מ
 רוחב:  1,770 מ"מ
 גובה:  1,570 מ"מ
 משקל:  1,285–1,658 ק"ג
 בסיס גלגלים:  2,700 מ"מ
 מפרט טכני
 סוללה:  סוללת יוני ליתיום באנרגיה 70 קוט"ש או  150 קוט"ש
 טווח נסיעה:  301–540 ק"מ
BYD דולפין היא מכונית האצ'בק חשמלית המיוצרת על ידי חברת BYD Auto מאז שנת 2021. בסין נמכרת המכונית כמיני קומפקטית (סגמנט B) וממוקמת מעל הBYD סיגל ב"סדרת האוקיינוס".
במדינות שונות באירופה, אוסטרליה ודרום-מזרח אסיה נמכרת המכונית כמכונית קומפקטית בממדים מוגדלים בשל תקני בטיחות.
סקירה

באפריל 2021 הציגה BYD בתערוכת הרכב הבין-לאומית של שאנגחאי מכונית קונספט בשם BYD EA1. החברה הציגה גם לוגו חדש ואת פלטפורמת e-Platform 3.0 החדשה, בה נעשה שימוש גם בדגם הדולפין. שלושה חודשים לאחר מכן הוצגה גרסת השיווק, שהחלה להימכר בחודש אוגוסט.
תא הנהג ששל הרכב כולל צג מסתובב בגודל 12.8 אינץ' ולוח מחוונים בגודל 5 אינץ'.
הגרסה המותאמת לשיווק מחוץ לסין הוצגה בשנת 2023. המכונית הוארכה בכ-20 ס"מ על מנת לקבל ציון של 5 כוכבים במבחני הריסוק בהתאם לתקנות באוסטרליה.
ב-22 בספטמבר 2023 יוצרה הדולפין ה-500,000, 25 חודשים לאחר שייצור הדגם החל לראשונה.
שווקים > אירופה

הגרסה האירופית של הדולפין הוצגה באפריל 2023. באירופה הרחב נמכר כמכונית קומפקטית (סגמנט C) מכיוון שהוא קיבל פגושים קדמיים ואחוריים שונים שהאריכו את אורכו ל-4,290 מ"מ. בנוסף, מערכת ההנעה של הדולפין שודרגה. המכונית מונעת על ידי מנוע הנעה קדמית בהספק 150 קילוואט, יחד עם סוללה של 60.48 קילוואט שעה המשותפת עם דגם BYD Atto 3.
שווקים > אוסטרליה וניו זילנד

הדולפין החלה להימכר באוסטרליה ביוני 2023 בשתי גרסאות: דינמיק ופרמיום. בינואר 2025 הוחלפה גרסת הדינמיק בגרסת אסנשיינל כגרסה הבסיסית.
שווקים > ישראל

השיווק בישראל החל באוגוסט 2023. המכונית נמכרת בשתי רמות גימור קומפורט ודיזיין, הנבדלות רק במראה ובאבזור. בשנת 2024, השנה המלאה הראשונה בה נמכר הדגם, נמסרו 4,584 יחידות.
בניו זילנד נמכרת הדולפין בשתי גרסאות עם טווחים שונים: 340 ק"מ וטווח מוגדל של 427 ק"מ.
מראה מלפני (גרסה גלובלית)
מראה מאחור (גרסה סינית)
תא הנהג
BYD EA1 קונספט
מכירות

| שנה | מכירות> סין | מכירות> תאילנד | מכירות> מלזיה | מכירות> אוסטרליה | מכירות> ברזיל | מכירות> ישראל | סה"כ ייצור |
| --- | --- | --- | --- | --- | --- | --- | --- |
| 2021 | 29,598 |  |  |  |  |  |  |
| 2022 | 204,674 |  |  |  |  |  | 205,417 |
| 2023 | 299,708 | 9,410 | 1,313 | 925 | 6,812 |  | 367,419 |
| 2024 | 160,594 | 13,386 | 1,431 | 2,116 | 15,202 | 4,584 | 198,320 |
הערות שוליים

↑  BYD Introduces 800V E-Platform 3.0 And New EVs: EA1, X DREAM, Inside EVS, 21 April 2021
↑  Australia’s BYD Dolphin electric car to be larger than Chinese model, Drive.com.au., 9 May 2023
↑  2025 BYD Dolphin price and specs: Colourful EV loses all its colours, Car Expert, 13 January 2025
↑  מסירות רכב חדש בישראל: סיכום 2024, CarTube,‏2 בינואר 2025
↑  "BYD Dolphin: Popularity over the Years". data.gov.my.
↑  Demandt, Bart (2021-09-19). "BYD Dolphin EV China auto sales figures". carsalesbase.com (באנגלית אמריקאית). נבדק ב-2023-06-03.
↑  "China: Nearly 6 Million Plug-In Cars Were Sold In 2022". InsideEVs (באנגלית). נבדק ב-2023-03-22.
↑  Waterworth, David (2024-01-15). "Australian EV Sales Steady in December — 2024 Looks Bright". CleanTechnica (באנגלית אמריקאית). נבדק ב-2024-01-20.
↑  "BYD Dolphin foi o carro elétrico mais vendido do Brasil em 2023; veja ranking". InsideEVs Brasil (בפורטוגזית). נבדק ב-2024-01-08.
↑  "Australia's best-selling electric cars in 2024: Every model listed". Drive (באנגלית). נבדק ב-2025-01-12.
↑  "Carros mais vendidos do Brasil em 2024". AUTOO (בBrazilian Portuguese). 4 בינואר 2025. {{cite web}}:  (עזרה)
The OA

| --- | --- |

 סוגה:  סדרת דרמה, סדרת להט"ב, מדע בדיוני, סדרת מסתורין, סדרת טלוויזיה פנטזיה 
 יוצרים:  בריט מרלינג, זאל בטמנגליג' 
 בימוי:  זאל בטמנגליג' 
 ארץ מקור:  ארצות הברית 
 שפות:  אנגלית 
 מספר עונות:  2 
 מספר פרקים:  16 
 הפקה
 מפיק:  בריט מרלינג, ג'רמי קליינר, דידי גראדנר, זאל בטמנגליג', מייקל שוגר 
 מפיקים בפועל:  זאל בטמנגליג', בריט מרלינג, בראד פיט, ג'רמי קליינר, דידי גראדנר, מייקל שוגר 
 חברת הפקה:  Plan B Entertainment, Anonymous Content, נטפליקס 
 הפצה:  נטפליקס 
 אתר צילומים:  ניו יורק, לוס אנג'לס, גרוטון, Orange County, סן פרנסיסקו 
 אורך פרק:  30 דק' 
 שידור
 רשת שידור:  נטפליקס 
 תקופת שידור מקורית:  16 בדצמבר 2016 – 5 באוגוסט 2019 
 קישורים חיצוניים
 אתר רשמי
 דף התוכנית ב-IMDb
 
The OA היא סדרת טלוויזיה אמריקאית בת 16 פרקים מסוג מסתורין, מדע בדיוני ופנטזיה אשר נוצרה על ידי בריט מרלינג וזאל בטמנגליג'. הסדרה הפכה לראשונה זמינה לצפיה בנטפליקס ב-16 בדצמבר 2016.
למרות שיוצרי הסדרה תכננו את הסדרה כך שהיא תכיל בסופו של דבר חמש עונות, ב-5 באוגוסט 2019 נטפליקס החליטה לבטל את המשך הפקת הסדרה, ועל כן היא נותרה עם סוף לא פתור.
תקציר העלילה

עלילת הסדרה מתמקדת בפרירי ג'ונסון, אישה עיוורת צעירה שנעלמה במשך שבע שנים באורח מסתורי, ושבה פתאום במפתיע כאשר כעת, באורח פלא, היא מסוגלת לראות. עם שובה, היא מתעקשת שאחרים יקראו לה "ה-OA" (מונח שמשמעותו הוא "המלאך המקורי") ומסרבת לספר להוריה המאמצים או ל-FBI מה בדיוק קרה לה בתקופה שהיא נעלמה. בהמשך היא מרכיבה בסתר קבוצה של חמישה אנשים, הכוללת ארבעה תלמידי תיכון בעיתיים ומורה, ומחליטה לספר להם את סיפורה יוצא הדופן.
בשיחותיה עם אותה הקבוצה היא מספרת להם שהיא נחטפה על ידי מדען בשם ד"ר האפ פרסי אשר ערך ניסויים על אנשים שעברו חוויות סף מוות, מתוך האמונה שיש להם את היכולת לנוע בין ממדים. במהלך התקופה בה היא הייתה בשבי, פרירי ויתר האנשים שנחטפו על ידי אותו המדען, עליהם הוא ערך ניסויים רבים, למדו את הטכניקה אשר מאפשרת להם לפתוח פורטל לממדים אחרים, ובאופן זה הם נמלטו מהשבי. משום שפריירי משוכנעת שהמודעות לדרך בה ניתן לעבור בין ממדים חיוניות לאנושות, היא מחליטה לשתף את המידע עם הקבוצה על מנת להכין אותה לאירוע עתידי גדול שעלול לשנות את העולם.
צוות השחקנים הראשי

בריט מרלינג בתפקיד פריירי ג'ונסון / ה-OA / נינה אזרובה - אישה צעירה שהייתה עיוורת לפני היעלמותה וחוזרת באופן מסתורי לאחר שבע שנים כאשר היא מסוגלת כעת לראות.
אמורי כהן בתפקיד הומר רוברטס - אדם שנחטף גם הוא יחד עם פריירי.
סקוט וילסון בתפקיד אייבל ג'ונסון - אביה המאמץ של פריירי.
פיליס סמית' בתפקיד בטי ברודריק-אלן - מורה בתיכון שהופכת לאחת מאנשי סודה של פריירי.
אליס קריגה בתפקיד ננסי ג'ונסון - אמה המאמצת של פריירי
פטריק גיבסון בתפקיד סטיב ווינצ'ל - תלמיד תיכון מרדן שמצטרף לקבוצה של פריירי.
ברנדן מאייר בתפקיד ג'סי מילס - תלמיד שמצטרף לקבוצה של פריירי.
ברנדון פראה בתפקיד אלפונסו "פרנץ'" סוסה - תלמיד פופולרי שמצטרף לקבוצה של פריירי.
איאן אלכסנדר בתפקיד באק וו ומישל וו - תלמיד טרנסג'נדר שמצטרף לקבוצה של פריירי.
ג'ייסון אייזקס בתפקיד ד"ר האנטר אלויסיוס "האפ" פרסי - מדען אשר חוקר חוויות סף מוות והינו האנטגוניסט הראשי בסדרה.
הערות שוליים

↑  Pedersen, Erik (12 בדצמבר 2016). "The OA Trailer: Netflix Releases First Look & Sets Premiere Date For Drama". Deadline Hollywood. ארכיון מ-15 ביוני 2018. נבדק ב-12 בדצמבר 2016. {{cite news}}:  (עזרה)
↑  "Netflix orders new original series The OA starring Brit Marling". Digital Spy. 5 במרץ 2015. ארכיון מ-7 במרץ 2015. נבדק ב-5 במרץ 2015. {{cite web}}:  (עזרה)
↑  Travers, Ben (29 ביוני 2018). "'The OA' Season 2: Netflix VP Says 'Fans Will Be Very Happy' with New Episodes and Confirms Five-Season Plan". IndieWire. ארכיון מ-15 באוגוסט 2019. נבדק ב-15 באוגוסט 2019. {{cite news}}:  (עזרה)
↑  Goldberg, Lesley (5 באוגוסט 2019). "The OA Canceled After Two Seasons at Netflix". The Hollywood Reporter. ארכיון מ-5 באוגוסט 2019. נבדק ב-5 באוגוסט 2019. {{cite news}}:  (עזרה)
דוד הכהן יהונתן

| --- | --- |

 לידה:  5 בינואר 1887 ג'רבה, תוניסיה 
 פטירה:  3 ביולי 1965 (בגיל 78) אשדוד, ישראל 
 כינוי:  בבא סידי 
 מדינה:  תוניסיה הצרפתית, תוניסיה, האימפריה העות'מאנית 
 תקופת הפעילות:  ? – 3 ביולי 1965 
 רבותיו:  יוסף ברבי 
 תלמידיו:  בן ציון כהן יהונתן 
 אב:  ציון כהן יהונתן 
 
רבי דוד הכהן יהונתן (ט' בטבת ה'תרמ"ז, 5 בינואר 1887 - ג' בתמוז ה'תשכ"ה, 3 ביולי 1965), המכונה "בבא סידי", היה רב ראשי בעיר זרזיס בתוניסיה. בנו של רבי ציון כהן יהונתן ותלמידו של רבי יוסף ברבי.
קורות חייו > משפחתו

נצר למשפחת כהן יהונתן ובן לשושלת רבנים, מפורסמים בקרב יהודי ג'רבה, בין הרבנים המפורסמים של משפחה זו ניתן למנות את רבי סאסי הכהן יהונתן, שהיה ראב"ד בג'רבה עד התרס"ה, ואת אביו רבי ציון הכהן יהונתן שכהן אחריו בתפקיד זה.
שורשי משפחתו מגיעים עד ספרד בימי בית המקדש הראשון, לאחר מכן היגרה המשפחה לאלג'יר ומשם לתוניסיה.
קורות חייו > ביוגרפיה אישית

נולד בשנת ה'תרמ"ז-1887, ולמד תורה מפי רבי יוסף ברבי, יחד עימו למד רבי מרדכי אמייס הכהן, כמו כן למד תורה מפי סבו רבי שושן הכהן.
בסביבות שנת 1912 עבר עם משפחתו לעיר הנמל זרזיס, שם שימש כמלמד תינוקות, לאחר מכן כיהן כרב הראשי ללא תמורה משנת תש"ה, אחרי פטירת רב העיר, רבי יוסף בוכריץ, בה' באדר התש"ט.
התפרנס ממסחר. והיה מנהל עסקים מסועפים לצד אחיו הקטן, האחים היו בעלי נכסי נדל"ן רבים, ואף היו מקפידים להשכיר את חנויותיהם ליהודים עניים במחירים מוזלים, עובדת היותו אמיד סייעה לו לעמוד מול לחצים של ראשי הקהל שכן הוא לא היה זקוק להם לצורך פרנסתו.
את חנותו היה סוגר בצהרי היום ומקדיש את שארית היום (עד השעות הקטנות של הלילה) ללימוד תורה, למתן שיעורים לתלמידיו ולצורכי הקהילה. חיבר מספר חיבורים על התלמוד ועל שולחן ערוך והיה מפורסם בכושר העיון שלו, אשר היה ידוע בקרב רבני דורו ובקרב תלמידיו. נחשב כאיש צנוע וכדיין המתאמץ לשפוט דין צדק, ואף תושבי זרזיס המוסלמים העדיפו לעיתים להתדיין בפניו כאשר היה להם סכסוך עם יהודי.
בשנת 1961 עלה עם משפחתו לישראל והתיישב בעיר אשדוד. נפטר בשבת, ג' בתמוז ה'תשכ"ה, 3 ביולי 1965, ונטמן בבית העלמין באשדוד.
לאחר פטירתו אספו צאצאיו את חיבוריו השונים והוציאו לאור את הספרים: "דברי דוד", הכולל דרשות על פרשת השבוע; ו"יד דוד", הכולל חידושים על הש"ס.
לאחר פטירתו הוקם לזכרו בית הכנסת "בית דוד" באשדוד, ובו מתקיימת סעודת מצווה לזכרו ביום השנה העברי לפטירתו.
הערות שוליים

↑  נחום סלושץ, בספר מסעי בארץ לוב, עמ' 234.
↑  ספר חכמי זרזיס : קוי אור לדמותם של שלושת המלכים ... אשר מלכו וכיהנו פאר בעיירה זרזיס אשר בדרום תוניסיה, הגאון רבי שלום הכהן, הגאון רבי יוסף בוכריץ, הגאון רבי דוד הכהן יהונתן / מאת: הרב עובדיה חן | חן, עובדיה מחבר (מכון שרי זבולון (עטרת) | מכון שרי זבולון (עטרת); (גוף מנפיק) | הספרייה הלאומית, באתר www.nli.org.il
| --- | --- |
בקרת זהויות :  NLI: 987007311532305171  ISNI: 0000 0000 6905 4905  LCCN: n2016032282  VIAF: 97210705   WorldCat (עם VIAF): 97210705
אירית

ערך זה עוסק בהשפה הטבעית של אירלנד. אם התכוונתם למשמעות אחרת, ראו .
| --- | --- |

 מדינות:  אירלנד, הממלכה המאוחדת (במיוחד בצפון אירלנד), ארצות הברית, קנדה, ניו זילנד, ארגנטינה ואוסטרליה
 אזורים:  מערב אירופה, צפון אפריקה, אוקיאניה
 דוברים:  1,600,000
 שפת אם:  70,000
 כתב:  אלפבית לטיני
 משפחה:  הודו-אירופית קלטית גוידלית אירית
 לאום:  אירלנד אירלנד שפה אזורית: בריטניה בריטניה (צפון אירלנד)
 ארגון:  האיחוד האירופי
 מוסד:  פורס נא גייליגה
 קוד שפה:  ga 
 קוד ISO 639-1:  ga 
 קוד ISO 639-2:  gle 
 קוד ISO 639-3:  gle 
 ראו גם:  שפה • כתב • רשימת שפות
 
אחוז בעלי הידע בשפה האירית לפי אזורים, נכון לשנת 2011
אירית או גֵאלית אירית (באירית: Gaeilge או Gaeilge na hEireann; באנגלית: Irish או Irish Gaelic) היא שפה ממשפחת השפות הקלטיות, שנוצרה באי אירלנד ומדוברת על ידי העם האירי. לאירית מעמד חוקתי כשפה הרשמית הראשונה של אירלנד, על אף שרק מיעוט מהאוכלוסייה דובר אותה כשפת אם; לעומת זאת, תושבים רבים דוברים אותה כשפה שנייה. בצפון אירלנד, האירית מוכרת כשפת מיעוט ובאיחוד האירופי היא משמשת כשפה רשמית. הפורס נא גייליגה הוא הגוף הציבורי באירלנד האחראי לשימור ולהפצתה של השפה ברחבי האי. השפה האירית הייתה לשפתו העיקרית של העם האירי לאורך רוב ההיסטוריה המתועדת שלו, והם אף הפיצו אותה לאזורים אחרים, כמו סקוטלנד והאי מאן, בהם התפתחו ממנה הגאלית סקוטית והמאנית בהתאמה. היא נכתבה תחילה באלפבית אוגם עד שהאלפבית הלטיני החליף אותו. הספרות בשפה האירית היא העתיקה ביותר מבין שפות מערב אירופה.
מושגים איריים בשימוש יום יומי

לכל הגופים הממלכתיים, ולתאגידים ציבוריים רבים, שם אירי שלעיתים הוא היחיד הנמצא בשימוש יום-יומי. ראש ממשלת אירלנד מכונה טישך (Taoiseach – מנהיג) וסגנו הוא הטנשטה (Tánaiste – יורש). בית הנבחרים האירי מכונה "אֵירָכטָס" (Oireachtas), הסנאט הוא ה"שָנד אירן" (Seanad Éireann) ואילו הבית התחתון הוא "דאל אֵירן" (Dáil Éireann – האספה האירית) או רק "דאל". חבר הבית התחתון הוא "טכטה דאלה" (Teachta Dála – חבר האספה), המקוצר בראשי תיבות TD. משטרת אירלנד נקראת באופן רשמי "משמרות השלום של אירלנד" (Garda Síochána na hÉireann) ובדרך כלל רק "משמרות השלום" (An Garda Síochána), ואילו שוטרים הם "שומרים" (Gardaí, יחיד Garda). השימוש במינוחים האנגליים Police ו-Policmen נדיר, ואפילו תחנת המשטרה מכונה "תחנת גארדה" (Garda station). במקרים רבים רווח השימוש בתווית הידוע בשתי השפות – כך לדוגמה The Gardaí (השוטרים) או An Garda (השוטר) ו-Na Gardaí (השוטרים). הדואר האירי נקרא באופן רשמי An Post ("אן פוסט" – הדואר).
חברת האוטובוסים הבין-עירוניים הגדולה באירלנד היא "בוס אירן" (Bus Éireann), הרכבת "יארנרוד אירן" (Iarnród Éireann) והרכבת הקלה בדבלין – "לואס" (Luas – "מהירות" באירית). ראשי תיבות של מוסדות ממלכתיים הכוללים את המילה "אירלנד", מקפידים על כתיבת האות "É" (עם אקסנט כבד מעליה) המייצגת את שמה של המדינה באירית, ולא עם "I" של Ireland באנגלית. כך, רשות השידור האירית היא ה-RTÉ, ר"ת של "Raidió Teilifís Éireann" (רדיו טלפיש אירן – הרדיו-טלוויזיה האיריים).
בשימוש יום-יומי בכל המדינה, ולא רק בגיילטאכט, מקובלים ביטויים ומונחים באירית, גם בעת שיחה באנגלית. "סלאן" (Slán) הוא שלום בעת פרידה, סלנטה (Sláinte – בריאות טובה) הוא "לחיים", "גו ראב מאה אגט" (Go raibh maith agat) הוא "תודה", והדרך אל מרכז העיר בשילוט ובתחבורה ציבורית היא "אן לאר" (An Lar).
ניבים בשפה האירית

השפה האירית מדוברת במספר דיאלקטים מסורתיים ובמגוון של דיאלקטים "עירוניים", אשר אליהם מתייחסים לעיתים כ"אירית מודרנית". אירית זו פיתחה חיים נפרדים משל עצמה, ולה מספר גדל של דוברים ילידיים. ההבדלים בין הניבים השונים בשפה האירית באים לידי ביטוי בהטעמה, באינטונציה, באוצר המילים ובמבנה המשפטים. באופן כללי, ניתן להגיד כי שרדו שלושה אזורי דיאלקטים עיקריים והם מקבילים לפרובינציות של מנסטר, קונכט ואלסטר. ישנם תיעודים של ניבים מסוימים מפרובינציית לנסטר, אשר תועדו מעט לפני או מעט לאחר הכחדתם.
ניבים בשפה האירית > לנסטר

עד לתחילת המאה ה-19 ואף לאחר מכן, הייתה האירית מדוברת בכל מחוזות פרובינציית לנסטר – קרלו, קילדייר, דבלין, קילקני, ליש, לונגפורד, לאות', מית׳, וסטמית׳, אופאלי, וקספורד וויקלו. עדויות שסיפקו שמות המקומות באזורים אלו, מקורות ספרותיים והקלטות חיות של דוברי הדיאלקטים, הצביעו על קיומם של שלושה דיאלקטים בלנסטר – אחד משמעותי ועוד שניים בעלי חשיבות פחותה. ניב משני אחד היה קרוב לניבים של פרובינציית אלסטר והיה מדובר בעיקר במחוזות מית' ולאות' והגיע עד לעמקו של נהר הבוין, והניב השני היה קרוב וכמעט זהה לניבים של פרובינציית מנסטר ובו היו מדברים בעיקרי במחוזות קילקני וליש. הניב העיקרי דובר ברובה של הפרובינציה, באזורה המרכזי – ממערב קונכט עד לשפכו של נהר הליפי ודרומה עד לווקספורד. לניב זה היו וריאציות מקומיות רבות.
לניב המרכזי היו מאפיינים ששרדו עד היום רק בניבים של קונכט. ברמה העקרונית, הייתה העדפה להטעמה בהברה הראשונה של המילה, ולרוב היו מבטאים את הצירוף Cn כ-Cr. לדוגמה, המילה Cnoc (גבעה) הייתה מבוטאת כ-Croc, כפי שניתן לראות בשמות מקומות במחוז דבלין – קרוקסלינג (Cnoc Slinne) או במחוז קרלו – קרוקין (Cnoicín). הניב היה מאופיין גם בדיפתונגיזציה ובהארכת ההברות במילה, כאמור, בעיקר הראשונה. הוכחה מוקדמת לניב של מזרח לנסטר נמצאת בספרו של הרופא האנגלי אנדרו בורד, אשר תיעד את הניב המקומי בשנת 1547:
| בעברית | באירית של לנסטר | באירית סטנדרטית |
| --- | --- | --- |
| מה שלומך? | ?Kanys stato | ?Conas atá tú |
| אני בסדר, תודה לך | Tam agoomawh gramahogood | Tá mé go maith, go raibh maith agat |
| אדוני, אתה יודע לדבר באירית? | ?Sor, woll galow oket | ?Sor, 'bhfuil Gaeilge agat |
| כמה רחוקה ווטרפורד? | ?Gath haad o showh go port laarg | ?Cá fhad as seo go Port Láirge |
| עשרים מייל | Myle hewryht | Míle ar fhichid |
ניבים בשפה האירית > לנסטר > התחום

התחום (באנגלית: The Pale, באירית: An Pháil) היה כינוי לאזור אשר הקיף את העיר דבלין בימי הביניים והיה נתון לשליטה ישירה של המלך והממשלה האנגלית. לקראת סוף המאה ה-15, כלל התחום את קו החוף שבין דלקי בדרום ועד לדאנדוק בצפון. בפנים האי, התחום הגיע לערים נאס וליקסליף שבמחוז קילדייר והערים טרים וקלס שבמחוז מית'. על אף שהיה נתון לשליטה אנגלית, עד לתקופה מסוימת רוב התושבים עוד היו מדברים בו בשפה האירית, כפי שניתן להיווכח מכתביו של פקיד אנגלי משנת 1515 – "רוב פשוטי העם המתגוררים במחוזות הכפופים לחוקי המלך (אנגליה), הם ממוצא אירי, בעלי תרבות אירית ודוברים את השפה האירית". עם התחזקותה התרבותית והפוליטית של האנגלית בתחום, החל תהליך של נסיגת השפה האירית לטובתה של השפה האנגלית, אשר הגיע לשיאו בתחילת המאה ה-19. לדוגמה, בשנת 1781, אחוז דוברי האירית במחוז מית' עמד על 41%, ואילו כמעט מאה שנה לאחר מכן, ב-1851, אחוז זה עמד על כ-3%.
ניבים בשפה האירית > לנסטר > דעיכה כללית

האנגלית פשטה ברחבי לנסטר במאה ה-18, אך דוברי האירית עוד היו הרוב. על פי מפקד משנת 1781, הוערך אחוז דוברי האירית במחוזות השונים (על אף שההערכה כנראה קטנה מדי):
מחוז קילקני – 57%
מחוז לאות' – 57%
מחוז לונגפורד – 22%
מחוז וסטמית' – 17%
תחילת הדעיכה המשמעותית של השפה האירית התרחשה במחוזות ליש, וקספורד, ויקלו, דבלין וקילדייר. אחוז הילדים דוברי האירית צנח באופן משמעותי במאה ה-18: 17% בתחילת המאה ה-18, 11% בתחילת המאה ה-19, 3% בשנות ה-30 של המאה ה-19, וילדים ספורים בלבד כבר בשנות ה-60 של המאה ה-19.
מפקד משנת 1851 מראה שעוד היו דוברי אירית מבוגרים במחוז דבלין. הקלטות קוליות שבוצעו בין השנים 1928 ו-1931 משמרות את זכר הניבים בלנסטר של כמה מאחרוני הדוברים מאומית' שבמחוז לאות'. הדוברת האחרונה של ניב לנסטר גם כן התגוררה באומית', שמה היה אנני או׳הנלון והיא נפטרה בשנת 1960.
ניבים בשפה האירית > מנסטר

האירית של פרובינציית מנסטר מדוברת בעיקר באזורי הגיילטאכט של מחוז קרי – חצאי האי דינגל ואיוורה, הערים רינג ודונגרבן שבמחוז ווטרפורד ואזור מסקרי והאי קייפ קליר שבמערב מחוז קורק. חלוקת המשנה בתוך פרובינציית מנסטר היא בין הניב של מחוז ווטרפורד לבין שאר הפרובינציה.
צפון ומערב חצי האי דינגל הם האזור האחרון שנותר במנסטר בו האירית היא שפת הקהילה והיא השגורה בפי רוב האוכלוסייה, על אף שהשפה מדוברת גם בשאר אזורי הגיילטאכט שבפרובינציה. מבחינה היסטורית, הייתה האירית נפוצה לחלוטין בכל רחבי מנסטר, והניב של מנסטר אף השפיע במידה ניכרת על הניבים בקונכט ובאלסטר שהיו קרובים אליו מבחינה גאוגרפית – לדוגמה, הניבים של המחוזות קילקני, וקספורד ודרום מחוז גולוויי ואיי אראן.